Varer fra 20. august til 30. september.
Foregår i 23 villreinområder i Sør-Norge, i tillegg til på Svalbard.
Det er villreinnemndene som avgjør hvor mange dyr som kan felles under jakten, mens grunneierne bestemmer hvor mange kort hver jeger kan kjøpe.
I år er fellingskvoten 20.912 dyr totalt.
I 2014 var kvoten 20.966 dyr. Totalt ble 7944 dyr felt i fjor.
Hardangervidda villreinområde har størst kvote, der kan det felles 8020 dyr i år.
I Ottadalsområdet, der Gerdt Roger Olsen jakter, er kvoten 975 dyr i år.
Kilde: Hjorteviltregisteret og villreinutvalget for Ottadalen villreinområde.
Under villreinjakten pleier ikke Olsen å skyte selv. Han føler egentlig at han har skutt nok rein nå. Som guide leder han jegerne frem til jaktsituasjonen, og veileder dem slik at de treffer riktig dyr og skyter det på riktig måte.
Det er mange som ikke har vært oppe i jaktsituasjonen tidligere, forklarer Olsen. Man skal jo ta livet av et levende dyr, og det skal skje på en human måte.
Ikke alle klarer å takle en sånn situasjon, og man kan få litt prestasjonsangst hvis man ikke har nok erfaring. Dyreskjelv, kaller Olsen det.
- Pulsen går og hjertet slår. Man har vært ute i mange dager, er trøtte, går i skitne klær og er svette. I sånne situasjoner opplever jeg av og til at de jeg har med meg spør om jeg kan skyte for dem, slik at de får med seg et dyr hjem. Da gjør jeg gjerne det, sier han.
Den ivrige jegeren bruker også mye tid utenom jaktsesongen på å gå rundt i jaktområdene med kikkert for å se hvor dyrene holder seg. 90 prosent av all jakt handler om å være godt kjent i terrenget, mener han.
Olsen jobber som industriarbeider i Toro. Der kan han jobbe mye overtid når han er hjemme, som han tar ut i avspasering for å gå på jakt.
For 15 år siden ville Olsen kanskje sagt at jakten var det viktigste i livet. Nå som han har kone og barn synes han det er andre ting som er viktigere.
- Jeg ser andre verdier i livet og altså. Det er det viktig å få med, sånn at folk ikke tror at jeg er hakkende galen!